Πληροφορίες: Δημήτρης Λογαράς

**Αθήνα:** 07.04.2023

**Αρ. Πρωτ.:** 618

ΠΡΟΣ: Πρόεδρο και Μέλη Διαρκούς Επιτροπή Δημόσιας Διοίκησης, Δημόσιας Τάξης και Δικαιοσύνης της Βουλής των Ελλήνων

**ΚΟΙΝ: «Πίνακας Αποδεκτών»**

ΘΕΜΑ: «Προτάσεις Ε.Σ.Α.μεΑ. επί της νομοθετικής ρύθμισης σχετικά με τον ‘ειδικό εκλογικό χώρο Α.μεΑ. κατά τις βουλευτικές εκλογές’, η οποία θα εισαχθεί ως διάταξη στην τροπολογία του Υπουργείου Εσωτερικών στο Σχέδιο Νόμου ‘Ρυθμίσεις σχετικά με τους Οργανισμούς Τοπικής Αυτοδιοίκησης α’ και β’ βαθμού - Διατάξεις για την ευζωία των ζώων συντροφιάς - Διατάξεις για το ανθρώπινο δυναμικό του δημοσίου τομέα – Λοιπές ρυθμίσεις του Υπουργείου Εσωτερικών και άλλες επείγουσες διατάξεις’**»**

***Κύριε Πρόεδρε,***

***Κυρίες και Κύριοι, Μέλη της Επιτροπής***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.), σε συνέχεια:

**i)** της δημόσιας τοποθέτησής της στον διαδικτυακό τόπο [www.opengov.gr](http://www.opengov.gr). στις 04.04.2023 και της υπ. αριθ. πρωτ. 592/04.04.2023 επιστολής της προς τον Υπουργό Εσωτερικών κ. Μ. Βορίδη επί του άρθρου 11 «*Ειδικός εκλογικός χώρος ΑμεΑ κατά τις βουλευτικές εκλογές - Προσθήκη παρ. 3Α στο άρθρο 83 π.δ. 26/2012»* του Σχεδίου Νόμου *«Ρυθμίσεις σχετικά με τους Οργανισμούς Τοπικής Αυτοδιοίκησης α’ και β’ βαθμού-Ρυθμίσεις σχετικά με τον ειδικό εκλογικό χώρο για ΑμεΑ και το δικαίωμα του εκλέγεσθαι-Διατάξεις για την ευζωία των ζώων συντροφιάς – Διατάξεις για το ανθρώπινο δυναμικό του δημοσίου τομέα - Λοιπές ρυθμίσεις του Υπουργείου Εσωτερικών»,*

**ii)** της συνομιλίας μας τόσο με το Υπουργό Εσωτερικών όσο και με στελέχη του Υπουργείου,

με το παρόν σας υποβάλλει:

**Α)** **τις προτάσεις επί της νομοθετικής ρύθμισης σχετικά με τον *‘ειδικό εκλογικό χώρο Α.μεΑ.’*, η οποία θα εισαχθεί ως διάταξη στην τροπολογία του Υπουργείου Εσωτερικών στο προαναφερθέν Σχέδιο Νόμου**.

Πιο συγκεκριμένα:

1. Θεωρούμε ότι η χρήση του όρου *«Ειδικός εκλογικός χώρος Α.μεΑ.»* αναπαράγει τη λογική του διαχωρισμού και της περιθωριοποίησης των ατόμων με αναπηρία από την υπόλοιπη κοινωνία και ως εκ τούτου έρχεται σε πλήρη αντίθεση με τη δικαιωματική προσέγγιση της αναπηρίας (στο επίκεντρο της οποίας βρίσκεται η έννοια της κοινωνικής ένταξης και συμπερίληψης), η οποία καθιερώθηκε με τη Σύμβαση των Ηνωμένων Εθνών για τα Δικαιώματα των Ατόμων με Αναπηρίες, την οποία η χώρα μας δεσμεύτηκε να εφαρμόσει προβαίνοντας στη κύρωσή της με τον ν.4074/2012. Για τον λόγο αυτό προτείνουμε τη μετονομασία του *«Ειδικού εκλογικού χώρου Α.μεΑ.»* σε «Χώρο υποδοχής και εξυπηρέτησης εκλογέων με αναπηρία», ο οποίος σε καμία περίπτωση δεν πρέπει να υποκαθιστά/αντικαθιστά τα εκλογικά τμήματα στα οποία ανήκει ο εκλογέας με αναπηρία. Αυτό σημαίνει ότι η ρύθμιση πρέπει να δίνει το δικαίωμα στον εκλογέα με αναπηρία να επιλέξει εάν επιθυμεί να χρησιμοποιήσει τον χώρο υποδοχής και εξυπηρέτησης ή όχι. Για παράδειγμα, για ποιο λόγο ένας τυφλός που συνοδεύεται από προσωπικό βοηθό θα πρέπει υποχρεωτικά να μεταβεί στον χώρο υποδοχής και εξυπηρέτησης;
2. Η ορολογία που χρησιμοποιείται στη εν λόγω διάταξη αφενός είναι συντακτικά εσφαλμένη (π.χ. «τυχόν συνοδός των ατόμων Α.μεΑ.» (βλ. σημείο ε), αφετέρου δεν συνάδει με τη δικαιωματική προσέγγιση της αναπηρίας και το Σύνταγμα της χώρας (βλ. παρ. 6, άρθρο 21, στην οποία αναφέρεται ο όρος «άτομα με αναπηρίες»). Συνεπώς προτείνουμε, τα εξής:

* τη μη χρήση του ακρωνύμιου «Α.μεΑ.» που αντικειμενοποιεί τα άτομα με αναπηρία, αλλά αντ’ αυτού τη χρήση των όρων «άτομο με αναπηρία» ή «άτομα με αναπηρίες» και συνακόλουθα τη χρήση των όρων «εκλογέας με αναπηρία», «συνοδός ατόμων με αναπηρία (βλ. σημείο ε), «σκύλοι βοήθειας (οδηγοί) ατόμων με αναπηρία» (βλ. σημείο στ.) κ.ο.κ.
* την αντικατάσταση του όρου «άτομα με κινητικά προβλήματα» (βλ. σημείο α) από τον όρο «άτομα με κινητική αναπηρία»

**3.** Στο σημείο ζ) αναφέρεται το εξής: «*Ο δικαστικός αντιπρόσωπος προβαίνει στη διαδικασία της ενημέρωσης του εκλογικού καταλόγου και της αρμόδιας εφορευτικής επιτροπής. Σε όλα τα στάδια της ως άνω καθοριζόμενης διαδικασίας, ο δικαστικός αντιπρόσωπος συνοδεύεται από μέλη της εφορευτικής επιτροπής, καθώς και από εκλογικούς αντιπρόσωπους»*. Θεωρούμε ότι η συνοδεία από μέλη της εφορευτικής επιτροπής πρέπει να είναι υποχρεωτική, ενώ η συνοδεία από εκλογικούς αντιπροσώπους προαιρετική, δεδομένου ότι πολλές φορές ενδέχεται να μην υπάρχουν εκλογικοί αντιπρόσωποι.

**4.** Όσον αφορά στο σημείο ε) πρέπει να δίνεται η δυνατότητα στον εκλογέα με αναπηρία να εισέλθει στον χώρο εντός του διαχωριστικού ψηφοφορίας είτε μόνο με τον συνοδό του είτε μόνο με τον δικαστικό αντιπρόσωπο είτε και με τους δύο εάν ο εκλογέας χρειάζεται και προσωπική βοήθεια.

**Β.** **πρόταση για συμπερίληψη στο σχέδιο νόμου ρύθμισης που να αφορά στην κατάργηση ή τροποποίηση για τη μη αναδρομική ισχύ, του Άρθρου 71** **του ν. 5003/2022 - Αιτήματα μετακίνησης υπαλλήλων και επίκληση λόγων υγείας.**

Πιο συγκεκριμένα, στο άρθρο 71 του ν. 5003 του 2022, σχετικά με τη διαδικασία μετακίνησης υπαλλήλων και επίκληση λόγων υγείας, έχει συμπεριληφθεί διάταξη, η οποία στερεί το δικαίωμα της αξιολόγησης των ατόμων με αναπηρία και χρόνιες παθήσεις, για μετάθεση από την Κεντρική Επιτροπή Κινητικότητας, για λόγους υγείας.

Πιο συγκεκριμένα, κατά την εξέταση του αιτήματος δόκιμου υπαλλήλου λαμβάνεται υποχρεωτικά υπόψη από την Κεντρική Επιτροπή Κινητικότητας εάν οι λόγοι υγείας, των οποίων γίνεται επίκληση, είναι επιγενόμενοι του διορισμού ή προϋπήρχαν. Αν οι επικαλούμενοι λόγοι υγείας προϋπήρχαν του διορισμού του υπαλλήλου ή έχουν ληφθεί υπόψη για τον διορισμό του, η αίτηση απορρίπτεται ως ΑΠΑΡΑΔΕΚΤΗ.

Η προαναφερόμενη ρύθμιση έχει δημιουργήσει σοβαρά προβλήματα στους υπαλλήλους με αναπηρία και χρόνιες παθήσεις, διότι δεν εξασφαλίζει, πως θα προσφέρει τις υπηρεσίες του άτομο με αναπηρία ή χρόνια πάθηση μακριά από την εξιδεικευμένη μονάδα υγείας που τον παρακολουθεί, την ιατροφαρμακευτική του περίθαλψη και από το οικείο περιβάλλον του που τον στηρίζει.

Ως εκ τούτου και λαμβάνοντας υπόψη:

-το άρθρο 27 «Εργασία & Απασχόληση» της Σύμβασης των Ηνωμένων Εθνών για τα Δικαιώματα των Ατόμων με Αναπηρίες, και

- το άρθρο 5 «Εύλογες προσαρμογές για τα άτομα με αναπηρία ή χρόνια πάθηση»  του ν.4443/2016,

Ζητούμε αν όχι την κατάργηση, τη Διόρθωση - Τροποποίηση για τη μη Αναδρομική Ισχύ του Άρθρου 71 του ν. 5003/2022 - Αιτήματα μετακίνησης υπαλλήλων και επίκληση λόγων υγείας, καθώς και κατάργηση των μετακινήσεων εργαζομένων μέσω ιατρικών γνωματεύσεων, παρά μόνο με πιστοποίηση αναπηρίας από ΚΕΠΑ, ΑΣΥΕ, ΑΝΥΕ κ.λπ.

Ελπίζοντας στη θετική ανταπόκρισή σας στα δίκαια αιτήματά μας.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* κ. Μ. Βορίδη, Υπουργό Εσωτερικών
* κ. Γ. Γεραπετρίτη, Υπουργό Επικρατείας
* κ. Γ. Βαλατσού, Υπηρεσιακή Γραμματέα Υπουργείου Εσωτερικών

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |